A BIZOTTSÁG HATÁROZATA
(2007. március 6.)
a kölcsönös átjárhatóság műszaki előírásairól a transzeurópai hagyományos vasúti rendszer ellenőrző-irányító és jelző alrendszerére vonatkozó 2006/679/EK határozat A. mellékletének és a nagysebességű transzeurópai vasúti rendszer ellenőrző-irányító és jelző alrendszerére vonatkozó átjárhatósági műszaki előírásról szóló 2006/860/EK határozat A. mellékletének módosításáról
(az értesítés a C(2007) 675. számú dokumentummal történt)
(EGT vonatkozású szöveg)
(2007/153/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nagy sebességű transzeurópai vasúti rendszer kölcsönös átjárhatóságáról szóló, 1996. július 23-i 96/48/EK tanácsi irányelvre (1) és különösen annak 6. cikkének (1) bekezdésére,
tekintettel a hagyományos transzeurópai vasúti rendszer kölcsönös átjárhatóságáról szóló, 2001. március 19-i 2001/16/EK európai parlamenti és tanácsi irányelvre (2) és különösen annak 6. cikkének (1) bekezdésére,
mivel:
(1)
A 2006/679/EK bizottsági határozat (3) létrehozta az első átjárhatósági műszaki előírást („ÁME”) a transzeurópai hagyományos vasúti rendszer ellenőrző-irányító és jelző alrendszerére vonatkozóan.
(2)
A 2002/731/EK bizottsági határozat (4) létrehozta a kölcsönös átjárhatóság műszaki előírásait („ÁME”) a nagysebességű transzeurópai vasúti rendszer ellenőrző-irányító és jelző alrendszerére vonatkozóan; ezt a 2006/860/EK határozat hatályon kívül helyezte és a helyébe lépett.
(3)
A műszaki fejlődés növeli a 2006/679/EK és 2006/860/EK határozat A. mellékletében meghatározott kötelező előírások frissítése iránti igényt, különös tekintettel az Európai Vasúti Ügynökség munkacsoportjain belül a rendszerkövetelményekkel kapcsolatos előírások 2.3.0 verziójával kapcsolatban elért megállapodásra. Ez a verzió mind a nagysebességű, mind a hagyományos vasúti rendszerekre érvényes.
(4)
A 96/48/EK irányelv 6. cikke (2) bekezdésével és a 2001/16/EK irányelv 6. cikke (2) bekezdésével összhangban az Európai Vasúti Ügynökség felelős az ÁME-k felülvizsgálatának és naprakésszé tételének előkészítéséért, továbbá ajánlásokat tesz a 21. cikkben említett bizottság számára a műszaki fejlődés, illetve a társadalmi igények figyelembevétele érdekében.
(5)
A 881/2004/EK európai parlamenti és tanácsi rendelet (5) 12. cikkének b) pontjával összhangban az Európai Vasúti Ügynökség gondoskodik az ÁME-knek a műszaki fejlődéssel, a piaci trendekkel és a társadalmi követelményekkel való egyeztetéséről, és javasolja a Bizottságnak az ÁME-k általa szükségesnek ítélt módosításait.
(6)
Az Európai Vasúti Ügynökség 2006. október 24-én ajánlást fogadott el a hagyományos és a nagysebességű vasúti rendszerek kölcsönös átjárhatósági műszaki előírásaiban meghatározott kötelező előírások listájával kapcsolatban.
(7)
Az e határozatban előírt intézkedések összhangban vannak a 96/48/EK irányelv 21. cikkével létrehozott bizottság véleményével,
ELFOGADTA EZT A HATÁROZATOT:
1. cikk
A transzeurópai hagyományos vasúti rendszer ellenőrző-irányító és jelző alrendszerére vonatkozó 2006/679/EK határozathoz csatolt, a kölcsönös átjárhatóság műszaki előírásait tartalmazó A. mellékletben meghatározott kötelező előírások felsorolásának helyébe a kötelező előírások e határozathoz csatolt felsorolása lép.
2. cikk
A nagysebességű transzeurópai vasúti rendszer ellenőrző-irányító és jelző alrendszerére vonatkozó 2006/860/EK bizottsági határozathoz csatolt, a kölcsönös átjárhatóság műszaki előírásat tartalmazó A. mellékletben meghatározott kötelező előírások felsorolásának helyébe a kötelező előírások e határozathoz csatolt felsorolása lép.
3. cikk
Ezt a határozatot az értesítés napjától kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2007. március 6-án.